ร้านนี้คนตรังพามาทาน แนะนำว่าอร่อยและรสชาติดั้งเดิม ส่วนใหญ่ร้านดังๆที่คนมารีวิวมักเป็นร้านเปิดใหม่และนักท่องเที่ยวตามกันมาทานจากรีวิว ส่วนคนท้องถิ่นจะไปทานร้านเก่าๆที่เคยทานกันมาแต่เด็กมากกว่า มีร้านนึงชื่อ 'โกหลั่น' น่าเสียดายโกแกเสียไปแล้ว ร้านเลยยกเลิกไปโดยปริยาย

**บรรยากาศ**
ร้านเป็นตึกแถว ด้านในจะตกแต่งด้วยของเก่าทั้งรูปภาพ วิทยุ ตะกร้า มีตู้โชว์ของเก่า เช่น กระปุกออมสิน กระป๋องแป้งสปริงซอง แป้งหอม ตุ๊กตา ส่วนโต๊ะจะทำมาจากจักรเย็บผ้า นั่งด้านในจะให้บรรยากาศมากกว่าด้านนอกติดถนน

**อาหาร** 
ติ่มซำจะแช่เอาไว้ในตู้เย็นเพราะเป็นติ่มซำสด ขนมจีบหมูกุ้ง เนื้อปลายังไม่ได้นึ่ง ลูกค้าหยิบถาด เปิดตู้และเลือกติ่มซำได้เลย พนง.จะนึ่งให้สดๆแล้วนำมาเสิร์ฟที่โต๊ะ 

อาหารทอด เช่น เกี๊ยวทอด ซาลาเปาทอดไส้หมูแดง พนง.จะยกใส่ถาดเดินมาถามว่ารับไหม ถ้ารับก็หยิบได้เลย ไม่รับก็บอกผ่าน 

ด้านหน้ามีบะจ่างลูกเล็กกับลูกใหญ่ ลูกเล็กขนาดเท่าขนมเทียน ส่วนลูกใหญ่จะขนาดปกติ 

นอกจากนี้ยังมีโจ๊ก หมี่หุ้น ต้มเลือดหมู และอาหารตามสั่ง

ทางร้านมีชาร้อนใส่กามาให้ทุกโต๊ะ ถ้าสั่งเครื่องดื่มอื่นเพิ่มก็สั่งพนง.ได้เลย

- ชาร้อน: ชาชักใส่นมข้นที่ก้นถ้วย เวลาดื่มต้องคนก่อน รสชาติดีไม่หวานไปเพราะใส่แต่นมข้นไม่เติมน้ำตาล

- กาแฟร้อน: มีให้เลือกว่าจะดื่มเนสกาแฟหรือโกปี้ 

- ติ่มซำ: รสชาติกลางๆ แต่ไปได้ดีกับซอสแดงติ่มซำ 

**ราคา**
ไม่ได้ดูราคาเลยตอนสั่ง จ่ายไป 490 บ. สำหรับติ่มซำประมาณ 10 กว่าเข่ง เกี๊ยวทอด 1 บะจ่างใหญ่ 2 กาแฟร้อน 2 เย็น 1 ชาร้อน 2 

คิดว่าราคาถูกกว่าอีกร้านที่ไปทานมา แนะนำร้านนี้มากกว่าอีกร้านที่เคยรีวิวไปค่ะ